Vil oppheve bonusforbud i deler av innenriksturene

Konkurransetilsynet leverte nye anbefalninger til moderniseringsministeren mandag.

Norwegian kom inn i norsk luftfart og presset ned prisene i 2002. Heiko Junge / SCANPIX

6. feb. 2012 11:16 Sist oppdatert 6. februar 2012

Konkurransetilsynet anbefaler departementet å oppheve bonusforbudet på enkelte av innenriksreisene i Norge. Rutene det dreier seg om er Oslo-Trondheim, Oslo-Bergen og Oslo-Stavanger (begge veier).

Det kom frem på en pressekonferanse hos Konkurransetilsynet mandag formiddag.

Det har siden 2002 ikke vært mulig å tjene opp poeng på flyturer innenlands. Argumentet den gangen var at det hindret konkurranse mellom flyselskapene, ettersom mange ville holdt seg til det selskapet man allerede har opptjente poeng hos.

Delt løsning

— Siden 2002 har Norwegian etablert seg på det norske markedet, først med fire ruter første året. Siden den gang har dette økt til 23 konkurranseutsatte ruter på innenriksnettet, sier Christine B. Meyer, konkurransedirektør.

Hun fortsetter:

Les også Ny, stor flykonkurs

— Prisene gjennom denne perioden har blitt kraftig redusert. Prisene på ruter med konkurranse har falt kraftigere enn på andre ruter. Norwegian går inn i ruter for å se om de lykkes. Gjør de det ikke, går de ut igjen. Vi har vurdert om konkurransen vil opprettholdes selv om man viderefører forbudet mot bonusprogrammer. Vi mener det er best for konkurransen med fortsatt forbud mot bonusprogrammer. Men samtidig mener vi det er viktig å ikke regulere for mye. - Vi foreslår en delt løsning. Mellom Oslo og Trondheim, Bergen og Stavanger er konkurransen så robust at vi anbefaler at bonusforbudet oppheves, sier Meyer.

— Disse rutene har over en million passasjerer pr. år. Hvis andre ruter også skulle få like mange passasjerer, kan det også bli aktuelt å inkludere de rutene, sier Jostein Skaar, avdelingsdirektør i tilsynet.

Økte priser

— På mindre, konkurranseutsatte ruter er lønnsomheten ganske dårlig. Det sier oss at konkurransesituasjonen er ganske skjør. Selv en liten nedgang i antall forretningsreisende på de lite trafikkerte rutene kan føre til at et selskap trekker seg ut av ruten. Da fjernes konkurransen. Derfor har vi valgt å anbefale denne løsningen, med å bare fjerne bonusforbudet på de største rutene, sier Skaar.

- Det vi frykter hvisman åpner for bonusprogram i hele landet,er at en av aktørene trekker seg ut av noen av de mindre rutenei Norge. Det hjelper lite om det er konkurranse på store ruter i Sør-Norge dersom bonusprogrammer fører til at det er monopol i Nord-Norge, presiserer Meyer.

Men bonuspoengene, som kan brukes til flybilletter og andre ting, får du ikke gratis, påpeker Skaar:

— Våre analyser viser at bonusprogrammene virker sånn at vi forventer en prisøkning. Men vi er usikre på hvor stor denne priseffekten vil være, sier han.

- Hvorfor skal man tillate flybonus hvis det fører til prisøkning?

— I utgangspunktet mener vi det er viktig å ha et bonusforbud. Men så mener vi også at vi må ta hensyn til at selskapene skal få selge sine produkter sånn som de vil. Vi bruker ikke forbudet mot bonus unødig mye, sier Skaar.

- Dere tror flybillettene blir dyrere fordi selskapene må ha betalt for poengene?

— Ja, de er ikke gratis. I tillegg vil bonusprogram gjøre kundene mer lojale til ett selskap. Da blir det vanskeligere for flyselskapene å stjele kunder fra hverandre, og dermed blir konkurransen om kundene mindre hard, sier Skaar.

- Så argumentet for å tillate flybonus er for selskapenes del?

— Vårt hovedfokus er på å opprettholde konkurransen. vi skal bare regulere der vi mener vi har godt grunnlag for det, sånn som på rutene med færre passasjerer, sier Skaar.

Lite å sammenligne med

Han tror heller ikke dette vil hindre konkurranse på flere ruter.

— Fortsatt er det 13 ruter med monopol i Norge, men passasjerantallene er så lave at det neppe er aktuelt med konkurranse, sier han.

Skaar presiserer at det har vært et langt og vanskelig analysearbeid, blant annet på grunn av dårlig tilgang til grunnlagsdata og mangel på «før og etter»-situasjon.

Frode Steen og Lars Sørgård ved Norges Handelshøyskole (NHH) har bidratt til utredningen.